Konnerud nye kirke

Konnerud nye kirke, til daglig kalt Konnerud kirke, er en arbeidskirke, oppført i teglstein, som ligger på Konnerud i Drammen i Buskerud. Kirkerettslig tilhører Konnerud kirke Konnerud sokn i Drammen og Lier prosti i Tunsberg bispedømme. Kirken ble vigslet 6. oktober 1996 av biskop Sigurd Osberg. Behovet for ny kirke ble presserende da folketallet på Konnerud vokste fra om lag 3 700 på begynnelsen av 1970-tallet til i underkant av 10 000 på slutten av 1990-tallet. Kirken har 300 sitteplasser, medregnet den tilstøtende menighetssalen er det plass til 500. Da kirken sto ferdig hadde den kostet 23. millioner kroner. Arkitekt er Harald Hille. Det ligger ingen kirkegård i tilknytning til kirken. Kirkegården ligger ved Konnerud gamle kirke (urner) og ved Skoger kirke (kistegraver). Altertavlen Kirkens altertavle er malt av Håkon Gullvåg og ble innviet 18. februar 2001. Altertavlen ble valgt etter en lukket konkurranse. Hovedmotivet viser Jesu lidelse og død samt måltidet med Emmausvandrerne etter oppstandelsen. Motivene i frisene rundt midtfeltet skildrer scener fra Jesu lidelsesvei, blant annet dødsdommen, tornekroningen, korsbæringen, møtet med Maria, korsfestelsen, nedtagelsen fra korset og gravleggelsen. Fremstillingene er knyttet til de 14 stasjonene på Via Dolorosa. Ikonet Konnerud kirke mottok i 2004 et ikon som gave fra en anonym giver. Ikonet er et triptyk med sidefløyer som kan lukkes. Ikonet er malt av den norsk-svenske kunstneren Kjellaug Norsjø, opprinnelig fra Vestfossen og bosatt i Arvika i Sverige. Det er utført på furu med underlag av ask, måler 1,90 × 1,66 meter, og har glorier belagt med bladgull. Midtfeltet viser den oppstandne Kristus som Pantokrator, omgitt av kjeruber og evangelistsymbolene: Matteus, Markus, Lukas og Johannes. Venstre fløy viser blant annet Maria med barnet («Immanuel»), fremstillingen i tempelet og Jesus som velsigner barna. Høyre fløy viser Jesus og den samaritanske kvinnen, Kristi forklarelse på Tabor med Peter, Jakob og Johannes, samt pinsedag. Orgelet Da Konnerud kirke ble tatt i bruk i oktober 1996, var det med et brukt orgel, innkjøpt fra Fjell kirke på Sotra i Hordaland. Orgelet kostet kr 65.000,- og ble restaurert for en million hos orgelbygger Henrik Brinck Hansen. Det var et Olsen & Jørgensen-orgel fra 1907 og hadde 14 stemmer. Da kirken gikk til innkjøp av nytt orgel, ble det gamle orgelet forært til Filharmonien i byen Nizjnij Tagil i Ural i Russland. Nytt orgel ble innviet av biskop Per Arne Dahl 1. februar 2015. Det nye orgelet har 27 stemmer, to manualer og 1436 piper. Orgelet er plassert på en spesialbygd mesanin (galleri) rett over hovedinngangen til kirkerommet. Det er firmaet Flentrop Orgelbouw i Nederland som har levert orgelet til en pris av kr 5,4 millioner (innkl mesanin). Treslaget som er brukt til selve orgelhuset er lønn, mens trepipene er lagd av eik. Ellers er pipene lagd av en legering av bly og tinn. For øvrig har kirken et Yamaha flygel fra 2006 og et Roland FP80 el-piano. Referanser Litteratur Mortensen, Ole Kristian (red): Konnerud kirke 150 år, Drammen 2009 Eget forlag. ISBN 978-82-303-1222-3 (Omhandler hovedsakelig Konnerud gamle kirke, men inneholder også et kapittel om Konnerud nye kirke) Furseth, Eva: ”Håkon Gullvåg: kirkeutsmykninger” Labyrinth Press 2005. ISBN 8273930289, EAN/ISBN 9788273930286 Borgen, Per Otto: Drammen Byleksikon, Skoger/Konnerud. Forlaget for by og bygdehistorie, Drammen 1998. Vaskinn, Karin (red): Festskrift. Innvielse av nytt orgel Konnerud kirke 1. februar 2015 Eksterne lenker (no) «Konnerud nye kirke». Kulturminnesøk. Riksantikvaren – Direktoratet for kulturminneforvaltning. Konnerud menighet (no) «Konnerud nye kirke». Kirkesøk. Den norske kirke.